Pa wis gesin, homself uitGeoffrey Chesnut, burgemeester van Enoch (Foto: GEORGE FREY/GETTY IMAGES NORTH AMERICA/Getty Images via AFP) ŉ Man van die Amerikaanse deelstaat Utah het glo sy vrou, skoonma en vyf kinders doodgeskiet voor hy sy eie lewe geneem het. Die polisie in Enoch, ŉ plattelandse dorpie in Utah, het op die agt liggame afgekom nadat familielede en vriende van die gesin hulle gekontak het. Die man is as die 42-jarige Michael Haight geïdentifiseer. Die kinders, drie meisies en twee seuns, was tussen vier en 17 jaar oud. Geoffrey Chesnut, burgemeester van Enoch, het gesê die tragedie het hom afgespeel nadat die vrou verlede maand ŉ egskeidingsaansoek ingedien het. Chesnut het gesê Enoch is ’n klein, hegte gemeenskap waar mense mekaar ken. “Die Haights was my bure,” het hy gesê. “Hul jongste kinders het saam met my seuns in my erf gespeel.” Polisiehoof Jackson Ames het gesê polisiebeamptes is vertroud met die familie. “Ons was ’n paar jaar vantevore by sommige ondersoeke met hierdie familie betrokke,” het hy gesê, maar nie verdere besonderhede bekend gemaak nie. Enoch is ’n plattelandse dorpie met ongeveer 7 500 inwoners in die suidweste van Utah. Dit is ongeveer drie en ’n half uur se ry van Salt Lake City af.